หุ้นปิดเช้าบวก 6.97 จุด
SET ช่วงเช้าปิดที่ระดับ 824.54 จุด เพิ่มขึ้น 6.97 จุด หรือ +0.85% มูลค่าซื้อขาย 11,716.98 ล้านบาท ตามทิศทางตลาดต่างประเทศ แรงซื้อหุ้น Domestic Play หนุน
9 ก.ค. 2553

SET ช่วงเช้าปิดที่ระดับ 824.54 จุด เพิ่มขึ้น 6.97 จุด หรือ +0.85% มูลค่าซื้อขาย 11,716.98 ล้านบาท ตามทิศทางตลาดต่างประเทศ แรงซื้อหุ้น Domestic Play หนุน
นักวิเคราะห์ฯเผยตลาดหุ้นไทยเช้านี้ปรับขึ้นตามคาด เหตุตลาดตปท.ค่อนข้างดี โดยตลาดภูมิภาคบวกทั่วหน้าตามดาวโจนส์ มีแรงเก็งกำไรเข้ามาในหุ้นกลุ่มพลังงาน หลังจากที่ราคาน้ำมันได้ปรับตัวขึ้น 2 วันติดต่อกัน และหุ้น Domestic Play จากดศรษฐกิจในประเทศค่อนข้างดี จน IMF ปรับประมาณการตัวเลข GDP ของไทยในปีนี้ขึ้นเป็นเติบโต 7% ดังนั้นจึงได้เห็นแรงซื้อเข้ามาในกลุ่มแบงก์และพร็อพเพอร์ตี้ ซึ่งคาดว่าแรงซื้อในหุ้นทั้งสองกลุ่มนี้จะยังมีต่อเนื่องไปถึงสัปดาห์หน้า และสัปดาห์หน้าเริ่มทยอยประกาศงบ Q2/53 คงมีแรงเก็งกำไรต่อไปได้ ช่วงบ่ายตลาดฯคงจะทรงตัวในแดนบวกได้ พร้อมให้แนวรับ 820 แนวต้าน 824, 827 จุด
 ตลาดหลักทรัพย์ปิดตลาดช่วงเช้าวันนี้ที่ระดับ 824.54 จุด เพิ่มขึ้น 6.97 จุด(+0.85%)มูลค่าการซื้อขาย 11,716.98 ล้านบาท 
การซื้อขายหุ้นช่วงเช้าวันนี้ ดัชนีหุ้นไทยแกว่งตัวทั้งในแดนบวก-ลบ โดยแตะจุดสูงสุดของช่วงเช้าที่ 824.88 จุด และแตะจุดต่ำสุดของช่วงเช้าที่ระดับ 822.38 จุด
นายรักพงศ์ ไชยศุภรากุล ผู้จัดการฝ่ายวิจัยเศรษฐกิจและกลยุทธ์ บล.เคจีไอ(ประเทศไทย) กล่าวว่า ตลาดหุ้นไทยเช้านี้ปรับตัวขึ้นตามที่คาดไว้ เนื่องจากตลาดต่างประเทศค่อนข้างดี โดยตลาดหุ้นอื่นในภูมิภาคเอเชียต่างบวกกันทั่วหน้า ตามดาวโจนส์ที่บวกไป 100 กว่าจุด ภายหลังจากที่ตัวเลขขอรับสวัสดิการว่างงานในสหรัฐฯออกมาลดลง 
โดยตลาดฯได้รับแรงเก็งกำไรเข้ามาในหุ้นกลุ่มพลังงาน หลังจากที่ราคาน้ำมันได้ปรับตัวขึ้น 2 วันติดต่อกัน แต่มองว่าประเด็นนี้ยังไม่ยั่งยืน ให้มองที่หุ้นพวก Domestic Play จะดีกว่า เพราะเศรษฐกิจในประเทศค่อนข้างดี จนทำให้ IMF ได้ปรับประมาณการตัวเลข GDP ของไทยในปีนี้ขึ้น เป็นเติบโต 7% ดังนั้นจึงได้เห็นแรงซื้อเข้ามาในกลุ่มแบงก์และพร็อพเพอร์ตี้ ซึ่งคาดว่าแรงซื้อในหุ้นทั้งสองกลุ่มนี้จะยังมีต่อเนื่องไปถึงสัปดาห์หน้า 
นอกจากนี้ ในสัปดาห์หน้าบริษัทจดทะเบียนในตลาดฯจะเริ่มมีการทยอยประกาศผลประกอบการงวดไตรมาส 2/53 ก็น่าจะทำให้มีแรงเก็งกำไรต่อไปได้ 
แนวโน้มการลงทุนในช่วงบ่ายนี้ นายรักพงศ์ กล่าวว่า ตลาดฯคงจะทรงตัวในแดนบวกได้ เนื่องจากต่างชาติมีสัดส่วนการถือหุ้นไทยเหลือค่อนข้างน้อย และปัจจัยในประเทศยังมีความมั่นใจเศรษฐกิจ และผลประกอบการอยู่ พร้อมให้แนวรับ 820 จุด แนวต้าน 824, 827 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่                   SSI    มูลค่าการซื้อขาย   673.18 ล้านบาท ปิดที่   1.60 บาท เพิ่มขึ้น  0.08 บาท          TMB    มูลค่าการซื้อขาย   553.05 ล้านบาท ปิดที่   1.66 บาท เพิ่มขึ้น  0.02 บาท           BTS    มูลค่าการซื้อขาย   536.68 ล้านบาท ปิดที่   0.93 บาท เพิ่มขึ้น  0.01 บาท                    TPIPL  มูลค่าการซื้อขาย   473.45 ล้านบาท ปิดที่  13.10 บาท เพิ่มขึ้น  0.70 บาท           KBANK  มูลค่าการซื้อขาย   448.72 ล้านบาท ปิดที่  93.75 บาท ลดลง   1.50 บาท